ኢትዮጵያ ወደ ብልጽግና የምታድርገውን ጉዞ በመደገፍ አሜሪካ አሁንም ቁርጠኛ አጋር ሆና ትቀጥላለች-ጆን ኬሪ
 – ኢትዮጵያ ወደ ብልጽግና የምታድርገውን ጉዞ በመደገፍ አሜሪካ አሁንም ቁርጠኛ አጋር ሆና እንደምትቀጥል የአሜሪካው የውጭ ጉዳይ ሚኒስትር ጆን ኬሪ አስታወቁ።ኢትዮጵያ በሁሉም መስኮች በለውጥ ላይ እንደሆነችም ገለጹ።በኢትጵያ የስራ ጉብኝት እያደረጉ ያሉት ጆን ኬሪ በሸራተን አዲስ ለጋዜጠኞች በሰጡት መግለጫ ኢትዮጵያ በምጣኔ ሃብትም ሆነ የሃይል ማመንጫ በመሳሰሉ ኢኮኖሚያዊ ጉዳዮች ወደፊት እየተራመደች መሆኗን ተናግረዋል።በአዲስ አበባ ለበርካታ ሰዓታት በተዛዋወሩባቸው ጊዚያት ሁሉ በከተማዋ በርካታ የመሰረተ ልማት  አውታሮችና በየቦታው የግንባታ ማሽኖች መመልከታቸውን በመግለጫቸው አንስተዋል።ይህም በአገሪቱ ፈጣን የኢኮኖሚ እድገትና ልማት እየተካሄደ ስለመሆኑ በተጨባጭ ማሳያ እንደሆነ ገልጸዋል።ኢትዮጵያ በአፍሪካ ስምንተኛውን ግዙፍ ኢኮኖሚ እየገነባች ያለችና በአለም ላይ ፈጣን የምጣኔ ሃብት እድገት እያስመዘገቡ ከሚገኙ አገራት መካከል አንዷ እንደሆነችም አብራርተዋል።ኢትዮጵያ ወደ ብልጽግና የምታድርገውን ልማት ጉዞ በመደገፍ አሜሪካ አሁንም የኢትዮጵያ ቁርጠኛ አጋር ሆና እንደምትቀጥልም አረጋግጠዋል።አሜሪካ ጠንካራ የንግድ አጋርነት እና ልማት ለጋራ ብልጽግና ወሳኝ መሆኑን በጥብቅ እንደታምንም አስረድተዋል።በኢትዮጵያ ለሚካሄዱ የተለያዩ የልማት ስራዎች አሜሪካ በያመቱ በመቶ ሚሊዮኖች የሚቆጠር ዶላር ድጋፍ እያደረገች መሆኗን አብራርተዋል።ጆን ኬሪ በመግለጫቸው እንዳነሱት በዛሬ እለት በአዲስ አበባ የጋንዲ ሆስፒታልን ጎብኝተዋል።በሆስፒታሉ ከጸረ ኤች አይቪ ኤድስ ጋር በተያያዘ የሚያከናወኑት ፕሮግራሞች የተሳኩ መሆናቸውን ለመታዘብ እንደቻሉም ተናግረዋል።ከ10 አመት በፊት በኢትዮጵያ የጸረ-ኤች አይቪ ኤድስ መድሃኒት ተጠቃሚ የነበሩ ዜጎች ቁጥር ከ55 ሺ የማይበልጥ እንደነበር ያስተወሱት ጆን ኬሪ በአሁኑ ወቅት 350 ሺህ መድረሱን ገልጸዋል።እኤአ በ2004 በአገሪቱ 2 ነጥብ 7 ሚሊዮን የኤች አይቪ ኤድስ ቫይረስ ተጠቂዎች የነበሯት ኢትዮጵያ በአሁኑ ወቅት ግን ይህን አሃዝ በሁለት ሶስተኛ ለመቀነስ መቻሏ ከፍተኛ ስኬት እንደሆነም በአድናቆት ተናግረዋል።ሚኒስትሩ በመግለጫቸው ካነሷቸው  ጉዳዮች መካከል በኢትዮጵያ የሲቪክ ማህበራትና የፖለቲካ ፓርቲዎች በአገሪቱ የዴሞክራሲ ሂደት ውስጥ የበለጠ ሚና እንዲኖራቸው የበለጠ እድል እንዲያገኙ  ከጠቅላይ ሚኒስትር ሃይለማሪያም ደሳለኝ ጋር ያደረጉት ውይይት ይገኝበታል።ጆን ኬሪ ኢትዮጵያ በደቡብ ሱዳን በሶማሊያ ሰላምና መረጋጋት እንዲሰፍን ከሌሎች ጎረቤት አገራት በላቀ መልኩ የወሰደችውን ተነሳሽነትም የሚደነቅ መሆኑን አስረድተዋል።ኢትዮጵያ በአፍሪካ አህጉር ፈታኝ የሆኑ የሰላምና ጸጥታ ጉዳዮችን እልባት ለመስጠት ከአፍሪካ ህብረትና ከአለም አቀፉ ማህበረሰብ ጋር እያደረገች ያለውን የላቀ ተሳትፎም አድንቀዋል።ኢትዮጵያ በሶማሊያ  ከአልሻባብ ይዞታ ስር የነበሩ በርካታ ከተሞችን በማጽዳት በአገሪቱ የሚካሄደው እርቀ ሰላም የተሳካ እንዲሆን ለተጫወተችው  ገንቢ ሚናም ምስጋና አቅርበዋል።በደቡብ ሱዳን በተፈጠረው ግጭት ሳቢያ በየእለቱ ህይወታቸወን የሚያጡ ዜጎችን ለመታደግና በረሃብ ሳቢያ የሚከሰተውን እልቂት እልባት እንዲያገኝ ኢትዮጵያ በኢጋድ አማካኝነት እየተጫወተች ያለውን ቁልፍ ሚናም አድንቀዋል።ውጭ ጉዳይ ሚኒስትር ጆን ኬሪ የኢትዮጵያ በአቭዬና በዳርፉር ወታደሮቿን በመላክና  በሰላም ማስከበር ተልእኮ በመሳተፍ በአማጽያንና በመንግስት መካከል የሰላም ድርድር እንዲጀመር ያደረገችውን ጥረትም አሜሪካ ልዩ ክብር የምትሰጠው መሆኑን ተናግረዋል።ኢትዮጵያና አሜሪካ የበለጸገችና የተረጋጋች አፍሪካ ለመፍጠር ተቀራርበው ለመስራት ቁርጠኛ መሆናቸውንም ተናግረዋል።ጆን ኬሪ እንዳሉት ከጠቅላይ ሚኒስትር ሃይለማሪያም ደሳለኝ ጋር ባደረጉት ውይይትም በአፍሪካ ህብረት ጉዳይ፣በደቡብ ሱዳን፣በሶማሊያ፣ሽብርተኝነትን በመዋጋት እንዲሁም በኢትዮጵያ በቀጣዩ አመት ስለሚካሄደው ምርጫ የሃሳብ ልውውጥ ማድረጋቸውን ገልጸዋል። (ኢዜአ)